বুধবার সংক্ষিপ্ত সফরে ঢাকা আসছেন সাবেক ব্রিটিশ প্রধানমন্ত্রী ডেভিড ক্যামেরন। – সিলনিউজ২৪.কম | সংবাদ অবিরত
এপ্রিল ২৪, ২০১৭ বাংলাদেশLeave a Comment on বুধবার সংক্ষিপ্ত সফরে ঢাকা আসছেন সাবেক ব্রিটিশ প্রধানমন্ত্রী ডেভিড ক্যামেরন।
সিলনিউজ২৪.কমঃ আগামী বুধবার (২৬ এপ্রিল) ২৪ ঘন্টার এক সংক্ষিপ্ত সফরে ঢাকা আসছেন সাবেক ব্রিটিশ প্রধানমন্ত্রী ডেভিড ক্যামেরন।
পররাষ্ট্র মন্ত্রণালয় সূত্র জানিয়েছে, একটি বেসরকারি সংস্থার আমন্ত্রণে তাদের উন্নয়নমূলক কাজ দেখতেই ঢাকায় আসছেন তিনি। এটি তার ব্যক্তিগত সফর। বুধবার বিকেলে ঢাকায় পৌঁছে ২৪ ঘণ্টার সফরসূচি শেষ করে ২৭ এপ্রিল তিনি ফিরে যাবেন বলে সূত্রটি জানিয়েছে।
সূত্র জানায়, আগের সফরসূচিতে চার দিনের সফরে ২৫ এপ্রিল তার ঢাকায় আসার কথা ছিল। পরে সফরসূচি বদলে একদিন পিছিয়ে মাত্র ২৪ ঘণ্টার সফরসূচি নির্ধারিত হয়।
তবে ফেরার দিন প্রধানমন্ত্রী শেখ হাসিনার সঙ্গে সৌজন্য সাক্ষাৎ করবেন যুক্তরাজ্যের সাবেক এ সরকার প্রধান। ব্রিটেনের আগাম সংসদ নির্বাচন (জুনে) ঘোষণা হওয়ায় ক্ষমতাসীন কনজারভেটিভ পার্টির নেতা ক্যামেরন তার ঢাকা সফর সংক্ষিপ্ত করেছেন বলে ধারণা করা হচ্ছে।
উল্লেখ্য, ইউরোপীয় ইউনিয়ন থেকে ব্রিটেনের বের হয়ে যাবার ফলাফল আসার পর পদত্যাগ করেন এ ব্রিটিশ প্রধানমন্ত্রী। তার স্থলাভিষিক্ত হন বর্তমান প্রধানমন্ত্রী টেরিসা মে।